CELEX: 32007R0869
Language: el
Date: 2007-07-23 00:00:00
Title: Κανονισμός (ΕΚ) αριθ. 869/2007 της Επιτροπής, της 23ης Ιουλίου 2007 , για την αποδέσμευση των εγγυήσεων που συνδέονται με τα δικαιώματα εισαγωγής στο πλαίσιο ορισμένων δασμολογικών ποσοστών εισαγωγής στον τομέα του βοείου κρέατος λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση

24.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 192/19
            
         
      ΚΑΝΟΝΙΣΜΌΣ (ΕΚ) αριθ. 869/2007 ΤΗΣ ΕΠΙΤΡΟΠΉΣ
   
   της 23ης Ιουλίου 2007
   για την αποδέσμευση των εγγυήσεων που συνδέονται με τα δικαιώματα εισαγωγής στο πλαίσιο ορισμένων δασμολογικών ποσοστών εισαγωγής στον τομέα του βοείου κρέατος λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη προσχώρησης της Βουλγαρίας και της Ρουμανίας,
   την πράξη προσχώρησης της Βουλγαρίας και της Ρουμανίας, και ιδίως το άρθρο 41,
   Εκτιμώντας τα ακόλουθα:
   
               (1)
            
            
               Έως τις 31 Δεκεμβρίου 2006, οι εισαγωγές στην Κοινότητα ορισμένων ζώντων βοοειδών στο πλαίσιο δασμολογικών ποσοστώσεων εισαγωγής που είχαν ανοιχθεί για τη Βουλγαρία ή τη Ρουμανία σε πολυετή βάση με τον κανονισμό (ΕΚ) αριθ. 1217/2005 της Επιτροπής, της 28ης Ιουλίου 2005, για τον καθορισμό των λεπτομερών κανόνων εφαρμογής της δασμολογικής ποσόστωσης για ορισμένα ζώντα βοοειδή καταγωγής Βουλγαρίας, όπως προβλέπεται στην απόφαση 2003/286/ΕΚ του Συμβουλίου (1), και τον κανονισμό (ΕΚ) αριθ. 1241/2005 της Επιτροπής, της 29ης Ιουλίου 2005, για τον καθορισμό των λεπτομερών κανόνων εφαρμογής της δασμολογικής ποσόστωσης για ορισμένα ζώντα βοοειδή καταγωγής Ρουμανίας, όπως προβλέπεται στην απόφαση 2003/18/ΕΚ του Συμβουλίου (2), αποτελούσαν αντικείμενο χορήγησης δικαιωμάτων εισαγωγής των οποίων η διαχείριση πραγματοποιείται με πιστοποιητικά εισαγωγής. Από την 1η Ιανουαρίου 2007, τα εν λόγω πιστοποιητικά εισαγωγής δεν μπορούν πλέον να χρησιμοποιηθούν για τις συναλλαγές αυτές.
            
         
               (2)
            
            
               Ορισμένα δικαιώματα εισαγωγής που χορηγήθηκαν τον Ιούλιο 2006 και ισχύουν κανονικά έως τις 30 Ιουνίου 2007 δεν έχουν χρησιμοποιηθεί ή έχουν χρησιμοποιηθεί μόνο εν μέρει. Η μη εκπλήρωση των υποχρεώσεων που έχουν αναληφθεί σε σχέση με τα εν λόγω δικαιώματα εισαγωγής θα έχει ως αποτέλεσμα την κατάπτωση της εγγύησης που είχε συσταθεί. Δεδομένου ότι οι υποχρεώσεις αυτές δεν μπορούν πλέον να εκπληρωθούν μετά την προσχώρηση της Βουλγαρίας και της Ρουμανίας, είναι αναγκαίο να θεσπιστεί, με ισχύ από την ημερομηνία προσχώρησης των εν λόγω δύο χωρών, μέτρο το οποίο να προβλέπει την αποδέσμευση των εγγυήσεων που αφορούν τα πιστοποιητικά εισαγωγής στο πλαίσιο των εν λόγω δασμολογικών ποσοστών εισαγωγής.
            
         
               (3)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Μετά από αίτηση των ενδιαφερόμενων μερών, οι εγγυήσεις που αφορούν τα δικαιώματα εισαγωγής οι οποίες είχαν συσταθεί κατ’ εφαρμογή του άρθρου 5 παράγραφος 1 του κανονισμού (ΕΚ) αριθ. 1217/2005 και του άρθρου 5 παράγραφος 1 του κανονισμού (ΕΚ) αριθ. 1241/2005 αποδεσμεύονται, υπό τους ακόλουθους όρους:
   
               α)
            
            
               ο αιτών έχει υποβάλει αίτηση και του χορηγήθηκαν δικαιώματα εισαγωγής στο πλαίσιο της ποσόστωσης:
               
                           i)
                        
                        
                           που αναφέρεται στο άρθρο 1 του κανονισμού (ΕΚ) αριθ. 1217/2005, ή
                        
                     
                           ii)
                        
                        
                           που αναφέρεται στο άρθρο 1 του κανονισμού (ΕΚ) αριθ. 1241/2005·
                        
                     
         
               β)
            
            
               τα δικαιώματα εισαγωγής χρησιμοποιήθηκαν μόνο εν μέρει ή δεν χρησιμοποιήθηκαν έως την 1η Ιανουαρίου 2007.
            
         2.   Οι εγγυήσεις που αναφέρονται στην παράγραφο 1 αποδεσμεύονται κατ’ αναλογία των δικαιωμάτων εισαγωγής τα οποία δεν χρησιμοποιήθηκαν έως την 1η Ιανουαρίου 2007.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιουλίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 199 της 29.7.2005, σ. 33. Κανονισμός που καταργήθηκε με τον κανονισμό (ΕΚ) αριθ. 1965/2006 (ΕΕ L 408 της 30.12.2006, σ. 26).
   
      (2)  ΕΕ L 200 της 30.7.2005, σ. 38. Κανονισμός που καταργήθηκε με τον κανονισμό (ΕΚ) αριθ. 1965/2006.